Document ID: 32007R0306

KOMISIJAS REGULA (EK) Nr. 306/2007
(2007. gada 21. marts)
par grozījumiem Regulā (EK) Nr. 1539/2006, ar ko pieņem plānu, kā dalībvalstīm sadalīt 2007. budžeta gadā iekļautos līdzekļus pārtikas piegādei no intervences krājumiem vistrūcīgākajām personām Kopienā
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1987. gada 10. decembra Regulu (EEK) Nr. 3730/87, ar ko nosaka vispārīgos noteikumus pārtikas piegādei no intervences uzkrājumiem izraudzītām organizācijām izdalīšanai Kopienas vistrūcīgākajām personām (1), un jo īpaši tās 6. pantu,
tā kā:
(1)
Saskaņā ar 2. pantu Komisijas 1992. gada 29. oktobra Regulā (EEK) Nr. 3149/92, ar ko nosaka sīki izstrādātus noteikumus pārtikas piegādei no intervences krājumiem vistrūcīgākajām personām Kopienā (2), ar Komisijas Regulu (EK) Nr. 1539/2006 (3) Komisija pieņēma plānu, kā dalībvalstīm sadalīt 2007. budžeta gadā iekļautos līdzekļus pārtikas iegādei no intervences krājumiem vistrūcīgākajām personām Kopienā. Plānā katrai dalībvalstij, kas veic šos pasākumus, ir konkrēti noteikts maksimāli pieejamais finanšu līdzekļu apjoms savas plāna daļas izpildei, kā arī katra produkta veida daudzums, kas jāizņem no krājumiem, kurus glabā intervences aģentūras.
(2)
Minētais plāns jāpielāgo, lai Rumānija varētu piedalīties šajos Kopienas pasākumos 2007. gadā. Pielāgojot šo plānu attiecībā uz Rumāniju, no vienas puses, jāpiešķir finanšu līdzekļi un no intervences krājumiem izņemamie produkti un, no otras puses, jāpiešķir atļauja veikt pārsūtīšanu Kopienas robežās saskaņā ar Regulas (EEK) Nr. 3149/92 7. pantā paredzētajiem nosacījumiem, lai varētu izpildīt grozīto plānu.
(3)
Tādēļ attiecīgi jāgroza Regula (EK) Nr. 1539/2006.
(4)
Šī regula jāpiemēro no 2007. gada 1. janvāra, dienas, kad Rumānija un Bulgārija kļuva par Eiropas Savienības dalībvalstīm.
(5)
Šajā regulā paredzētie pasākumi ir saskaņā ar visu attiecīgo pārvaldības komiteju atzinumiem,
IR PIEŅĒMUSI ŠO REGULU.
1. pants
Regulas (EK) Nr. 1539/2006 I un III pielikumu groza saskaņā ar šīs regulas pielikumu.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
To piemēro no 2007. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 21. martā

Labels: 17
19
5
0
3
18